**Vastus ajagraafikute päringule**

Austatud hankija esindaja

Esitasite päringu, millega soovite, et esitaksime hankijale selgitusena pakkuja poolt pakkumuse lisas 2 planeeritud töötajate (neli töötajat) ühe töönädala näidis ajagraafikud selle kohta, kuidas pakkuja on kavandanud teenust pakkuda kokku 15-s asukohas tehnilise kirjelduse punktis 1.26 nõutud aegadel.

Emalt juhime tähelepanu, et pakkumuses kinnitasime, et korraldame lisaks hankes nõutud Tallinnas ja Tartus asuvatele kontoritele autoveoalaste dokumentide andmise (va tegevusluba, mida anname välja vaid Tallinnas asuvas kontoris) veel 12 maakonnakeskuses. Seega kokku 14 asukohas, mitte 15 nagu hankija oma küsimuses ekslikult märgib.

Vastuseks hankija päringule selgitame järgmist.

Riigihanke vastavustingimused seoses halduslepingu täitmisel osalevate isikutega piirduvad järgmisega:

1. nõue, et pakkujal peab olema vähemalt 2 hankija kehtestatud tingimustele vastavat vastutavat isikut;
2. nõue, et pakkujal peab olema vähemalt 3 hankija tingimustele vastavat töötajat Tallinnas ja vähemalt 1 Tartus.

Vastavustingimustes sisaldub nõue töötajate kohta: „Pakkujal peab olema halduslepingust tulenevate teenuste nõuetekohaseks osutamiseks vähemalt **3 töötajat Tallinnas** asuvas kontoris ja vähemalt **1 töötaja Tartus** asuvas kontoris või pakkujal peab olema võimalik nimetatud arvu töötajaid kogu halduslepingu kehtivuse ajal **nimetatud asukohtades**, st **Tallinnas ja Tartus** kasutada.“

Seega töötajatele on esitatud miinimumnõuded nii kvalifikatsiooni kui kvantiteedi osas AINULT Tartu ja Tallinna kontorite kohta. **Muude asukohtade kohta ei ole vastavustingimustes nõudeid kehtestatud.**

Seoses vastavustingimustega on hankija täpsustanud ka vastavustingimusi selgitavad nn kontrollküsimused, mille kohaselt tuleb esitada teatud andmed vastutavate isikute ja töötajate kohta, keda hankija hakkab hankelepingu täitmisel kasutama. Asjakohaste vastavustingimuste kohta esitas hankija kontrollküsimused ja nõudis kinnitusi ja/või dokumente järgmises sõnastuses:

1. Pakkuja esitab teenust osutama hakkavate vastutavate isikute ja töötajate CV-d ja nende kinnitused, et nad saavad osaleda halduslepingu täitmisel juhul, kui pakkuja pakkumus tunnistatakse edukaks. (Vabas vormis dokument).
2. Pakkuja kinnituse, et ta tagab esitatud tingimustele vastavad haldusülesannete täitmise eest vastutama hakkavad isikud kogu halduslepingu kehtivuse ajal, kes töötavad või on valmis asuma pakkuja juures tööle töölepingu või muu võlaõigusliku lepingu alusel täistööajaga (40 töötundi nädalas). (Raadionupp valikutega "Jah/Ei")
3. Pakkuja kinnitus, et tal on võimalik eelpool nimetatud arvu ja oskustega töötajaid kogu halduslepingu kehtivuse ajal kasutada (Raadionupp valikutega "Jah/Ei").

Siin on teenust osutama hakkavate vastutavate isikute all saanud hankija silmas pidada ilmselgelt neid vastutavaid isikuid ja töötajaid, kellele hankija on vastavustingimustes seadnud nõuded. Täpsustavas küsimuses ei sisaldu kohustust esitada andmed ja dokumendid **„kõikide“** hankelepingu täitmisel kasutatavate isikute kohta, vaid, lugedes hanketingimusi koostoimes, üksnes nende kohta, keda pakkumuses on vastavustingimustele vastamiseks ja hindepunktide kogumiseks nö üles antud. Puudub niisiis hankija nõue, et kõik tulevased lepingu täitmisel kasutatavad töötajad tuleb juba pakkumuse esitamise staadiumis nimetada ja tõendada.

Kui hankija soovib vastavustingimuse all esitatud kontrollküsimust/dokumendinõuet niimoodi tõlgendada, et esitada tuli kõik tulevaste töötajate CV-d ja kinnitused, siis selline tõlgendus oleks meelevaldne ja teiseks, ei oleks dokumendinõue sel juhul seotud hankija poolt seatud vastavustingimuse kontrolliga. Vastavustingimuses on nõutud 3 Tallinna ja 1 Tartu töötaja, muude maakondade töötajate CV-de ja kinnituste küsimine ei oma vastavustingimuste kontrolli puhul tähtsust. Sh kinnitab eeltoodut kontrollküsimuse nr 3 sõnastus: „Pakkuja kinnitus, et tal on võimalik eelpool nimetatud arvu ja oskustega töötajaid kogu halduslepingu kehtivuse ajal kasutada.“ „*Eelpool*“ on nimetatud aga vastavustingimustes nõutud 3 Tallinna ja 1 Tartu töötaja.

**Seega selgelt puudub RHAD-s kohustus esitada koos pakkumusega kõikidesse asukohtadesse (maakonnakeskustesse) kavandatavate töötajate andmed. Seetõttu on graafikute küsimise nõue RHAD kontekstis asjassepuutumatu.**

Kuna hankija ei ole nõudnud teistes maakonnakeskustes kasutatavate töötajate nimetamist ja nende kohta tõendite esitamist, liiatigi muudes asukohtades kui Tallinn ja Tartu teatud kvalifikatsiooninäitajatele vastavate töötajate kasutamist, siis seda infot pole pakkumuse kontekstis ka esitatud. Hankija ei saa keset hankemenetlust asuda välja mõtlema ja kohaldama uusi hanketingimusi, mida ta RHAD-s kehtestanud ei ole.

Seega vastuseks teie päringule kinnitame, et pakkuja tagab dokumentide andmise korraldamise kõikides pakkumuses nimetatud asukohtades hankija nõutud nädalapäevade ja tundide vältel vastavalt hankelepingu tingimustele.

Siiski vastu tulles hankija päringule esitame nelja RHAD-s nõutud töötaja ühe töönädala näidis ajagraafikud teenuse osutamise kohta RHAD-s nõutud asukohtades ja mahus. Samuti võimaliku näidisajagraafiku teenuse pakkumisel 12 maakonnakeskuses. Juhime tähelepanu, et tegemist on näitliku graafikuga, mis kokkuvõttes sõltub iga töötajaga personaalselt kokkulepitavatest töölepingu tingimustest. Hankija ei nõudnud graafiku esitamist RHAD-s ega seadnud graafikule nõudeid, seega mistahes etteheidete olemasolul antud graafikule, ei saa neid võimalikke etteheiteid pidada pakkumuse mittevastavuse aluseks. Kui hankija soovib graafiku sisule teha omapoolseid soovitusi või muudatusi, on Pakkuja nõus neid igati kaaluma. Pakkuja kinnitab, et ta on suuteline ning täidab hankelepingut igal juhul nõuetekohaselt vastavalt selles kehtestatud tingimustele ning käesolev graafik ei kujuta endast pakkumuse muutmist, hankijaga läbirääkimiste alustamist ega mistahes muud sellist. Kuna hanketingimustes on nõutud, et pakkujal peab olema võimalik vastavustingimustele vastavat 4 töötajat kogu hankelepingu ajal Tallinna ja Tartu asukohtades kasutada, siis nende töötajate töökohad oleme hetkel planeerinud Tallinnasse ja Tartusse, see nähtub vastavalt ka graafikust. Samas selgitame, et töötajad on hankelepingu täitmisse planeeritud täistöökohaga, millest kontorite kohustuslikud lahtiolekuajad moodustavad vaid osa. Seega pakkuja peab võimalikuks töötajatega töölepingu sõlmimisel läbi rääkida ka kaugtöö võimalused osalise tööaja kasutamiseks teistes maakonnakeskustes. Kuna hankija ei ole RHAD-s nõudnud teistes maakonnakeskustes kasutatavate töötajate nimetamist, siis teiste maakonnakeskuste puhul oleme graafikus hetkel näidanud vaid kontorite lahtiolekuajad.

|  |  |  |  |  |  |  |
| --- | --- | --- | --- | --- | --- | --- |
| Asuksoht | Tööpäevad ajavahemikus kell 8.00-18.00 | | | | | Selgitus |
| Esmasp. | Teisip. | Kolmap. | Neljap. | Reede |
| Tallinn | 4 h; T1, T2, T3 | 4 h; T1, T2, T3 | 4 h; T1, T2, T3 | 4 h; T1, T2, T3 | 4 h; T1, T2, T3 | Kolm töötajat Tallinna kontoris,  teenuse osutamine vähemat 4 h iga tööpäeval |
| Tartu | 4h; T4 | 4h; T4 | 4h; T4 | 4h; T4 | 4h; T4 | Üks töötaja Tartu kontoris,  teenuse osutamine vähemat 4 h iga tööpäeval |
| Rapla | 4h |  | 4h |  |  | Teenuse osutamine 4 h kahel tööpäeval nädalas |
| Haapsalu |  | 4h |  | 4h |  | Teenuse osutamine 4 h kahel tööpäeval nädalas |
| Paide |  |  |  | 4h | 4h | Teenuse osutamine 4 h kahel tööpäeval nädalas |
| Jõgeva | 4h |  | 4h |  |  | Teenuse osutamine 4 h kahel tööpäeval nädalas |
| Põlva |  | 4h |  | 4h |  | Teenuse osutamine 4 h kahel tööpäeval nädalas |
| Võru |  | 4h | 4h |  |  | Teenuse osutamine 4 h kahel tööpäeval nädalas |
| Valga |  | 4h | 4h |  |  | Teenuse osutamine 4 h kahel tööpäeval nädalas |
| Viljandi | 4h |  |  |  | 4h | Teenuse osutamine 4 h kahel tööpäeval nädalas |
| Kuressaare | 4h | 4h |  |  |  | Teenuse osutamine 4 h kahel tööpäeval nädalas |
| Pärnu |  |  | 4h | 4h |  | Teenuse osutamine 4 h kahel tööpäeval nädalas |
| Rakvere |  |  |  | 4h | 4h | Teenuse osutamine 4 h kahel tööpäeval nädalas |
| Jõhvi |  |  |  | 4h | 4h | Teenuse osutamine 4 h kahel tööpäeval nädalas |

*Lühendite selgitused:*

*„T1“ – töötaja 1; „T2“ – töötaja 2; „T3“ – töötaja 3; „T4“ – töötaja 4. „h“ – tund.*

Lugupidamisega

Pakkuja